Fietsryer vermoor in Richardsbaai se ‘geliefde bos’Izak de Koker (Foto: Verskaf) Inwoners van Richardsbaai in die noorde van KwaZulu-Natal treur ná die onlangse moord op ’n plaaslike bergfietsryer in ŉ plantasie buite die dorp. Hulle is boonop ontsteld dat hul “geliefde bos” nou in ŉ misdaadhool ontaard het nadat nóg fietsryers ŉ paar weke gelede in die plantasie aangeval is. Hoewel die publiek eintlik nie in die plantasie by Veldenvlei toegelaat word nie, besoek stappers, drawwers en fietsryers dié gebied al jare om aan die geraas van die dorp te ontsnap. Toe word Izak de Koker (67) verlede Woensdag in die bos aangeval. De Koker is kort ná die voorval in die hospitaal dood. Konst. Thenjiswa Ngcobo, polisiewoordvoerder, sê De Koker het nes menige ander fietsryer met sy bergfiets in die bos by Veldenvlei gaan ry toe hy deur ’n onbekende aantal verdagtes voorgekeer en met messe aangeval is. De Koker het veelvuldige steekwonde aan sy kop, bors en nek tydens die aanval opgedoen en is vir dood agtergelaat. Die bos by Veldenvlei. (Foto: Facebook) ’n Lid van die publiek het eindelik op hom afgekom en De Koker is na ’n plaaslike hospitaal geneem waar hy later aan sy beserings beswyk het. Inwoners van Richardsbaai, onder wie kranige fietsryers, beplan nou om Sondag ’n ent ter gedagtenis aan De Koker te ry voordat hulle na die plaaslike polisiestasie sal opruk. ’n Memorandum sal dan aan die polisiebestuur oorhandig word. “Ons wil versoek dat die polisie die misdaad op hierdie dorp begin bekamp en plekke beveilig waar ons kan gaan stap, draf en fietsry,” sê Miriam Otto, ’n plaaslike inwoner en fietsryer. Otto is diep hartseer dat die plantasie binne weke onveilig geword het. “Ek ry al jare stoksielalleen daar fiets en daar was nog nooit moeilikheid nie. Ek het einde verlede maand nog vir my vriendin gesê die bos is veiliger as die dorp. “Álmal het die bos gebruik. Die bos by Veldenvlei. (Foto: Facebook) “Daar kry jy vars lug en hoor jy die voëls. Daar is uile in die aand. Jy voel so verfris en sien weer kans om aan te gaan as jy daar uitstap. Ek het baie keer die sonsopkoms en die sonsondergang in die bos bewonder.” Dit het egter vinnig verander toe fietsryers drie weke gelede in die plantasie aangeval is. Die een kon daarin slaag om hulp te ontbied en hulle het ongedeerd van die aanval afgekom. Toe word De Koker aangeval. Die bos is sedertdien toegespan en niemand het dit nog durf waag om die bos weer te besoek nie. “Ons kan nou regtig nêrens meer heengaan nie. Ons kan nie meer strand toe gaan nie [weens besoedeling, misdaad en ander onderduimse aktiwiteite] en nou kan ons ook nie meer bos toe gaan nie,” sê Otto. Die bos by Veldenvlei. (Foto: Facebook) “Dis vreeslik hartseer.” Meer oor die saamtrek Lede van die gemeenskap sal Sondag omstreeks 12:00 op fietse by die Kannakronkel-cul-de-sac in Veldenvlei bymekaarkom voordat hulle sowat 10 kilometer ter gedagtenis aan De Koker sal ry. Lede van die gemeenskap sal dan omstreeks 13:00 van Proteaprag na die polisiestasie vertrek waar memorandums oorhandig sal word. Die publiek is welkom om dié rit te voet óf per fiets aan te pak.